CELEX: 52012PC0116
Language: mt
Date: 2012-03-09 00:00:00
Title: Rakkomandazzjoni għal DEĊIŻJONI TAL-KUNSILL li temenda d-Deċiżjoni 2011/734/UE indirizzata lill-Greċja bl-għan li ssaħħaħ u tapprofondixxi s-sorveljanza fiskali u li tavża lill-Greċja biex tieħu miżuri għat-tnaqqis tad-defiċit liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv

|
			
		
		
		52012PC0116
		
			Rakkomandazzjoni għal DEĊIŻJONI TAL-KUNSILL li temenda d-Deċiżjoni 2011/734/UE indirizzata lill-Greċja bl-għan li ssaħħaħ u tapprofondixxi s-sorveljanza fiskali u li tavża lill-Greċja biex tieħu miżuri għat-tnaqqis tad-defiċit liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv /* COM/2012/0116 final - 2012/ () */
			
				
		
		
			
			   	MEMORANDUM TA’ SPJEGAZZJONI
Il-miżuri li jikkonċernaw
il-koordinazzjoni u s-sorveljanza tad-dixxiplina baġitarja tal-Greċja
u l-istabbiliment ta’ linji gwida għall-politika ekonomika
għall-Greċja huma ddefiniti fid-Deċiżjoni tal-Kunsill 2011/734/UE
abbażi tal-Artikoli 126(9) u 136 tat-TFUE.
Il-konformità mad-deċiżjoni mhijiex
rilevanti biss fil-kuntest tal-proċedura ta’ defiċit
eċċessiv, iżda wkoll fil-kuntest tal-finanzjamant
lill-Greċja mill-Istati Membri taż-żona euro, permezz tal-EFSF.
Il-limitu tad-defiċit tal-gvern
(abbażi tal-ESA95) għall-2011 stabbilit mid-Deċiżjoni
tal-Kunsill inqabeż. Għall-2012, il-gvern adotta baġit li kellu
l-għan li jżomm mal-mira stabbilita fid-Deċiżjoni tal-Kunsill
u adotta miżuri li jiżguraw tnaqqis addizzjonali fid-defiċit
fis-snin sussegwenti. 
L-attività ekonomika fl-2011-2014 attwalment
hija stmata u pprojettata li se tkun, ħafna iktar dgħajfa minn dak li
kien mistenni qabel meta ġew adottati d-Deċiżjonijiet
tal-Kunsill 2010/320/UE u 2011/734/UE. Fi Frar 2012, il-gvern Grieg
ħabbar miżuri li kellhom l-għan li jnaqqsu d-defiċit
primarju fl-2012, inkluża l-adozzjoni ta’ baġit supplementari.
F’Marzu 2012, il-Greċja wettqet operazzjoni ta’ skambju ta’ dejn li
naqqset sostanzjalment l-infiq fuq l-imgħax fl-2012 u fis-snin ta’ wara, u
kkontribwiet għas-sostenibbiltà tad-dejn tal-gvern.
Meta jitqies dan kollu jeħtieġ li
l-miri annwali jiġu riveduti filwaqt li tinżamm l-iskadenza
għall-korrezzjoni tad-defiċit eċċessiv. Il-miri espressi
f’termini ta’ surplus primarju bħala perċentwal tal-PDG ta’ -1.0
fl-2012, +1.8 fl-2013 u +4.5 fl-2014, jidhru xierqa meta titqies l-iskadenza
għall-korrezzjoni tad-defiċit eċċessiv sal-2014, u
l-ħtieġa li tittejjeb is-sostenibbiltà tad-dejn.
Kien hemm diskussjonijiet intensivi bejn
il-Greċja u s-servizzi tal-Kummissjoni, il-persunal tal-BĊE u
tal-FMI, dwar l-aġġornament tal-kundizzjonalità tal-politika
fil-Memorandum ta’ Qbil tal-programm ta’ aġġustament ekonomiku
tal-Greċja. Dawn id-diskussjonijiet ma qisux biss il-miżuri ta’
konsolidazzjoni fiskali, iżda wkoll il-ħtieġa li
tissaħħaħ il-karatterisitika favur it-tkabbir ta’ dawn
il-miżuri u li jiġi mminimizzat kwalunkwe impatt soċjali.
Il-Kummissjoni adottat Rakkomandazzjoni
għal Deċiżjoni tal-Kunsill li temenda
d-Deċiżjoni 2011/734/UE u bagħtitha lill-Kunsill.
Rakkomandazzjoni għal
DEĊIŻJONI TAL-KUNSILL
li temenda d-Deċiżjoni 2011/734/UE
indirizzata lill-Greċja bl-għan li ssaħħaħ u
tapprofondixxi s-sorveljanza fiskali u li tavża lill-Greċja biex
tieħu miżuri għat-tnaqqis tad-defiċit liema miżuri huma
meqjusa neċessarji sabiex tiġi rimedjata s-sitwazzjoni ta’
defiċit eċċessiv
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea (TFUE), u b’mod partikolari
l-Artikolu 126(9) u l-Artikolu 136 tiegħu,
Wara li kkunsidra r-rakkomandazzjoni
mill-Kummissjoni,
Billi:
(1)       L-Artikolu 136(1)(a)
tat-TFUE jipprevedi l-possibbiltà li jiġu adottati miżuri
speċifiċi għall-Istati Membri li l-munita tagħhom hija
l-euro bil-ħsieb li jsaħħu l-koordinazzjoni u s-sorveljanza tad-dixxiplina
baġitarja tagħhom.
(2)       L-Artikolu 126 tat-TFUE
jistabbilixxi li l-Istati Membri għandhom jevitaw defiċits tal-gvern
eċċessivi u għal dan il-għan jistabbilixxi l-proċedura
dwar defiċit eċċessiv. Il-Patt ta’ Stabbiltà u Tkabbir, li
fil-parti korrettiva tiegħu jimplimenta l-proċedura ta’ defiċit
eċċessiv, jipprovdi l-qafas li jsostni l-politiki tal-gvern biex
jerġgħu lura minnufih għal pożizzjonijiet baġitarji
sodi filwaqt li jqisu l-qagħda ekonomika.
(3)       Fis-27 ta’ April 2009,
il-Kunsill iddeċieda, skont l-Artikolu 104(6) tat-Trattat li
jistabbilixxi l-Komunità Ewropea (it-TKE), li fil-Greċja kien hemm
defiċit eċċessiv.
(4)       Fl-10 ta' Mejju 2010,
il-Kunsill adotta d-Deċiżjoni 2010/320/UE[1]
indirizzata lill-Greċja skont l-Artikolu 126(9) u l-Artikolu 136
tat-TFUE bl-għan li ssaħħaħ u tapprofondixxi s-sorveljanza
fiskali u li tavża lill-Greċja biex tieħu miżuri
għat-tnaqqis tad-defiċit liema miżuri huma meqjusa
neċessarji sabiex tiġi rimedjata s-sitwazzjoni ta’ defiċit
eċċessiv mhux aktar tard mill-iskadenza tal-2014. Il-Kunsill
stabbilixxa l-2014 bħala l-iskadenza għall-korrezzjoni
tas-sitwazzjoni ta’ defiċit eċċessiv, u miri annwali
għad-defiċit tal-gvern.
(5)       Id-Deċiżjoni
tal-Kunsill 2010/320/UE ġiet emendata sostanzjalment diversi drabi.
Minħabba li kien meħtieġ li jsiru aktar emendi, fl-interessi
taċ-ċarezza ġiet irriformulata,
fit-12 ta’ Lulju 2011, mid-Deċiżjoni
tal-Kunsill 2011/734/UE[2].
(6)       L-attività ekonomika
fl-2011-2014 attwalment hija stmata u pprojettata li se tkun, ħafna iktar
dgħajfa minn dak li kien mistenni qabel meta ġew adottati
d-Deċiżjonijiet tal-Kunsill 2010/320/UE u 2011/734/UE.
L-attività ekonomika hija stmata li fl-2011 naqset b’6.8 %. Attwalment,
il-Kummissjoni tipprevedi li l-PDG reali Grieg se jonqos b’4.7 % fl-2012,
se jistaġna fl-2013, qabel ma jerġa’ jibda jikber b'2.5 %
fl-2014. F’termini nominali, il-PDG naqas b’5.2 % fl-2011, u huwa mistenni
li jonqos b’5.4 u 0.4 % fl-2012 u l-2013, rispettivament, qabel ma
jespandi b’2.5 % fl-2014.
(7)       Fi Frar 2012, il-gvern
Grieg ħabbar miżuri li kellhom l-għan li jnaqqsu d-defiċit
primarju fl-2012, inkluża l-adozzjoni ta’ baġit supplementari. Saru
diskussjonijiet estensivi dwar dawn il-miżuri bejn l-awtoritajiet Griegi u
s-servizzi tal-Kummissjoni. Dawn id-diskussjonijiet ma qisux biss il-miżuri
ta’ konsolidazzjoni fiskali, iżda wkoll il-ħtieġa li
tissaħħaħ il-karatterisitika favur it-tkabbir ta’ dawn
il-miżuri u li jiġi mminimizzat kwalunkwe impatt soċjali.
(8)       F’Marzu 2012,
il-Greċja niedet u wettqet operazzjoni ta’ skambju ta’ dejn li tnaqqas
sostanzjalment il-livell tad-dejn u l-infiq fuq l-imgħax fl-2012 u
fis-snin ta’ wara, u tikkontribwixxi għas-sostenibbiltà tad-dejn
tal-gvern.
(9)       Fid-dawl
tal-kunsiderazzjonijiet imsemmija hawn fuq, jidher xieraq li
d-Deċiżjoni 2011/734/UE tiġi emendata f’għadd ta’
aspetti, inkluż il-perkors għall-aġġustament fiskali,
filwaqt li l-iskadenza għall-korrezzjoni tad-defiċit
eċċessiv titħalla kif inhi,
ADOTTA DIN ID-DEĊIŻJONI:
Artikolu 1
Id-Deċiżjoni 2011/734/UE
hija b’dan emendata kif ġej:
1.         Fl-Artikolu 1,
il-paragrafi (2) u (3) għandhom jinbidlu b'dan li ġej:
            '(2)       Il-perkors
ta’ aġġustament li jwassal għall-korrezzjoni tad-defiċit
eċċessiv għandu jkollu l-għan li jikseb defiċit
primarju tal-amministrazzjoni pubblika (id-defiċit li jeskludi n-nefqa fuq
l-imgħax) li ma jaqbiżx EUR 2 037 miljun (1.0 %
tal-PDG) fl-2012, u surpluses primarji ta’ mill-anqas
EUR 3 652 miljun (1.8 % tal-PDG) fl-2013 u
EUR 9 352 miljun (4.5 % tal-PDG) fl-2014. B’segwitu
għall-iskambju ta’ dejn, dawn il-miri għad-defiċit/surplus
primarju huma konsistenti ma’ defiċit kumplessiv ta'
EUR 14 811 miljun (7.3 % tal-PDG) fl-2012,
EUR 9 462 miljun (4.7 % tal-PDG) fl-2013 u
EUR 4 499 miljun (2.2 % tal-PDG) fl-2014. Għal dan
il-għan, tul il-perjodu 2009-2014, ikun inkiseb titjib
fil-bilanċ strutturali ta’ mill-inqas 10 % tal-PDG. Ir-rikavat
mill-privatizzazzjoni tal-assi (assi finanzjarji u mhux finanzjarji), kif ukoll
l-ammonti mħallsa lill-Greċja mill-Istati Membri taż-żona
tal-euro minn introjtu futur dovut lill-bankijiet ċentrali nazzjonali
tagħhom fuq il-parteċipazzjonijiet tagħhom fil-bonds tal-gvern
Grieg ma għandhomx inaqqsu l-isforz tal-konsolidazzjoni fiskali
meħtieġ u ma għandhomx jitqiesu fil-valutazzjoni ta' dawn
il-miri.
            (3)        Il-perkors ta’
aġġustament imsemmi fil-paragrafu 2 huwa konsistenti ma’ bidla
annwali fid-dejn ikkonsolidat tal-amministrazzjoni pubblika ta’
EUR -26 954 miljun fl-2012, ta’ EUR 6 775 miljun
fl-2013 u ta’ EUR 1 492 miljun fl-2014.”
2.         Fl-Artikolu 2,
għandu jiddaħħal il-paragrafu li gej wara l-paragrafu 7:
            “7a.      Il-Greċja
għandha tadotta l-miżuri li ġejjin mingħajr dewmien: 
(a)        tnaqqis
fin-nefqa farmaċewtika tal-anqas b’EUR 1 076 miljun,
fl-2012;
(b)        tnaqqis
fi ħlas għas-sahra lit-tobba fl-isptarijiet tal-anqas
b’EUR 50 miljun fl-2012;
(c)        tnaqqis
fl-akkwist ta’ materjal militari b’EUR 300 miljun (ħlasijiet u
konsenji) fl-2012);
(d)        tnaqqis
b’10 % fir-rimunerazzjoni ta’ persunal elett u relatat fil-livell lokali
fl-2012 u tnaqqis fl-għadd ta’ viċi sindki u persunal assoċjat
fl-2013 bil-għan li jiġu ffrankati tal-anqas EUR 9 miljun
fl-2012 u 28 miljun mill-2013 ‘il quddiem;
(e)        tnaqqis
fin-nefqa operazzjonali tal-gvern ċentrali, u nfiq relatat
mal-elezzjonijiet, tal-anqas b’EUR 370 miljun (meta mqabbel
mal-baġit tal-2012), li minnhom tal-anqas EUR 100 miljun f’nefqa
operazzjonali b’rabta militari, u tal-anqas EUR 70 miljun f’infiq
elettorali;
(f)         tnaqqis fin-nefqa operazzjonali mill-gvern
lokali bil-għan li jiġu ffrankati tal-anqas EUR 50 miljun
fl-2012;
(g)        tnaqqis
f’sussidji lil residenti f’żoni remoti, u tnaqqis f’għotjiet lil
diversi entitajiet taħt is-superviżjoni tal-ministeri, bl-għan
li fl-2012 in-nefqa titnaqqas tal-anqas b’EUR 190 miljun;
(h)        tnaqqis
fil-baġit tal-investiment pubbliku (PIB) b’EUR 400 miljun
fl-2012. Dan it-tnaqqis fil-baġit tal-PIB mhuwa se jkollu l-ebda impatt
fuq proġetti li huma kkofinanzjati mill-fondi strutturali (inklużi
l-proġetti TEN-T);
(i)         bidliet
f’fondi ta’ pensjonijiet supplementari u f’fondi ta’ pensjonijiet
b’pensjonijiet medji elevati jew li jirċievu sussidji għoljin mill-baġit,
u tnaqqis f’pensjonijiet għoljin oħra, bl-għan li jiġu
ffrankati tal-anqas EUR 450 miljun fl-2012 (netti wara li jitqies
l-impatt fuq it-taxxi u l-kontribuzzjonijiet soċjali);
(j)         tnaqqis
fil-benefiċċji lill-familji għal dawk l-unitajiet domestiċi
li għandhom introjtu għoli, bl-għan li jiġu ffrankati
EUR 43 miljun fl-2012;
(k)        deċiżjonijiet
ministerjali biex tiġi kkompletata l-implimentazzjoni sħiħa
tal-istruttura l-ġdida tal-pagi fl-entitajiet pertinenti kollha, u
l-leġiżlazzjoni dwar il-modalitajiet għall-irkupru tal-pagi
mħallsa żejda minn Novembru 2011 ‘il quddiem. 
(l)         l-emenda
tal-Artikolu 3 u 21 tal-Liġi 4038/2012 sabiex jiġu riveduti
l-kundizzjonijiet biex jiġu estiżi l-pjanijiet tal-ħlasijiet
akkont ta' taxxi u kontribuzzjonijiet soċjali dovuti: il-pjanijiet tal-ħlasijiet akkont se japplikaw
biss għall-ammonti eżistenti dovuti taħt EUR 10 000
għall-individwi u EUR 75 000 għall-korporazzjonijiet. Il-kontribwenti li japplikaw għal pjan
estiż ta' ħlasijiet akkont għandhom jiżvelaw id-dikjarazzjonijiet
finanzjarji kollha tagħhom lill-awtoritajiet tat-taxxi.
(m)       liġi ta’ qafas, b’reviżjoni profonda
tal-funzjonament tal-fondi tal-pensjonijiet pubbliċi
sekondarji/supplementari bl-għan li tiġi stabbilizzata n-nefqa
tal-pensjonijiet, tiġi ggarantita n-newtralità baġitarja ta’ dawn
l-iskemi, u tiġi żgurata s-sostenibbiltà tas-sistema fuq perjodu ta’
żmien medju u twil.” 
3.         Fl-Artikolu 2,
il-paragrafu 8 huwa emendat kif ġej:
(a)        il-punti (a)
u (b) għandhom jinbidlu b’dan li ġej:
“(a)      riforma
tal-iskemi tal-pensjonijiet sekondarji/supplementari mfassla b’konsultazzjoni
mal-Kummissjoni Ewropea, il-BĊE u l-IMF, u vvalidata mill-Kumitat
tal-Politika Ekonomika tal-UE fir-rigward tal-impatt stmat tagħha fuq
is-sostenibbiltà fuq perjodu ta’ żmien twil. Il-parametri tas-sistema
nazzjonali sekondarja l-ġdida tal-kontribuzzjonijiet iddefiniti
jiżguraw bilanċ attwarjali fuq perjodu ta’ żmien twil, kif
ivvalutat mill-Awtorità Attwarjali Nazzjonali.
(b)        aġġustament
fil-marġnijiet ta’ profitt tal-ispiżeriji u l-introduzzjoni ta’
marġnijiet ta’ profitt rigressiv bl-għan li l-marġni ta’ profitt
kumplessiv jitnaqqas għal taħt il-15 %.”
(b)        jiżdiedu
l-punti li ġejjin:
“(c)      il-finalizzazzjoni
tal-analiżi funzjonali li tinsab għaddejja bħalissa dwar
il-programmi soċjali;
(d)        deċiżjonijiet
biex isir provvediment għar-Regolament ta' Implimentazzjoni tal-AUAP
(l-Awtorità Unika għall-Akkwist Pubbliku); l-AUAP tibda topera biex
tissodisfa l-mandat, l-għanijiet, il-kompetenzi u s-setgħat
tagħha kif iddefiniti fil-liġi dwar l-AUAP u l-Pjan ta’ Azzjoni
maqbul mal-Kummissjoni Ewropea f’Novembru 2010; ħatra tal-membri
tal-AUAP;
(e)        l-identifikazzjoni
tal-iskemi li għalihom l-ammonti b’rata fissa mħallsa malli
wieħed jirtira ma jirriflettux il-kontribuzzjonijiet imħallsa, u
aġġustament tal-ħlasijiet.
(f)         tnaqqis
fil-marġnijiet ta’ profitt tal-bejjiegħa farmaċewtiċi
bl-ingrossa biex jikkonverġu lejn il-limitu massimu ta’ 5 %.
(g)        il-proċeduri
meħtieġa ta’ sejħiet għall-offerti biex tiġi
implimentata sistema tal-informazzjoni tal-kura tas-saħħa komprensiva
u uniformi (sistema tas-saħħa-e).
(h)        il-ħatra
tal-konsulenti kollha legali, tekniċi u finanzjarji
għall-privatizzazzjonijiet ippjanati għall-2012 u l-2013.”
4.         Fl-Artikolu 2,
il-paragrafu 9, il-punt (a) għandu jinbidel bi: 
“(a)      il-finalizzazzjoni
tal-analiżi tal-programmi tal-infiq pubbliku. Din l-analiżi
għandha tissejjes fuq assistenza teknika esterna u tiffoka fuq
il-pensjonijiet u t-trasferimenti soċjali (b’mod li jippreserva
l-protezzjoni soċjali bażika), infiq fuq id-difiża mingħajr
preġudizzju għall-kapaċità tad-difiża tal-pajjiż u
r-ristrutturar tal-amministrazzjonijiet ċentrali u lokali;
razzjonalizzazzjoni ulterjuri tal-infiq farmaċewtiku u operazzjonali
tal-isptarijiet, u tal-benefiċċji fi flus għall-benessri se
jiġu speċifikati wkoll;
(b)        l-adozzjoni ta’ riforma fit-taxxi li
tissimplifika s-sistema tat-taxxi, telimina l-eżenzjonijiet u l-iskemi
preferenzjali, li tinkludi t-twessigħ tal-bażijiet, biex b’hekk
tippermetti tnaqqis gradwali fir-rati tat-taxxi hekk kif il-prestazzjoni tad-dħul
titjieb. Din ir-riforma hija relatata mat-taxxi fuq id-dħul personali,
it-taxxi fuq id-dħul korporattivi u l-VAT, it-taxxi fuq il-proprjetajiet,
kif ukoll il-kontribuzzjonijiet soċjali, u se żżomm il-piż
relattiv tat-taxxi mit-taxxi indiretti;
(c)        ir-reviżjoni
tal-valuri legali tal-beni immobbli biex jiġu allinjati aħjar
mal-prezzijiet tas-suq;
(d)        id-diskontinwazzjoni
tal-ħlasijiet fi flus u f’ċekkijiet fl-uffiċċji tat-taxxi
li għandhom jinbidlu bit-trasferimenti bankarji, sabiex il-persunal
jinħeles biex jiffoka fuq xogħol ta’ valur miżjud akbar
(awditjar, infurzar tal-ġbir u l-għoti ta’ pariri lill-kontribwenti);
(e)        tnaqqis
ta’ medja ta’ 12 % fil-“pagi speċjali” tas-settur pubbliku, li
għalihom l-istruttura l-ġdida tal-pagi ma tapplikax. Dan se japplika
mill-1 ta’ Lulju 2012 ‘il quddiem u se jirriżulta
f’iffrankar ta’ mill-anqas EUR 205 miljun (netti wara li jitqies
l-impatt fuq it-taxxi u l-kontribuzzjonijiet soċjali).”
5.         Fl-Artikolu 2,
għandhom jiżdiedu l-paragrafi li ġejjin:
            '(10)     Il-Greċja għandha tadotta l-miżuri li
ġejjin sal-aħħar ta’ Settembru 2012:
(a)        abbozz
ta’ baġit għall-2013 skont il-mira ta’ surplus primarju stabbilit
fl-Artikolu 1(2);
(b)        regoli
u proċeduri għal kuntratti ta’ akkwist/qafas ċentralizzati
għal provvisti jew servizzi li jiġu akkwistati ta’ spiss fil-livell
tal-gvern ċentrali bl-obbligu għall-ministeri u l-korpi tal-gvern
ċentrali li r-rifornimenti jsiru skont dawn il-kuntratti u użu
fakultattiv għall-entitajiet reġjonali.
            (11)      Il-Greċja
għandha tadotta l-miżuri li ġejjin sal-aħħar ta’
Diċembru 2012:
(a)        l-adozzjoni
finali tal-baġit għall-2013 skont il-mira ta’ surplus primarju
stabbilita fl-Artikolu 1(2);
(b)        leġiżlazzjoni
li tissimplifika l-proċedura għas-sottomissjoni u l-approvazzjoni
tal-baġits supplementari.”
Artikolu 2
Din id-Deċiżjoni għandha ssir
effettiva dakinhar tan-notifika tagħha. 
Artikolu 3
Din id-Deċiżjoni hija indirizzata
lir-Repubblika Ellenika.
Magħmula fi Brussel, 
                                                                       Għall-Kunsill
                                                                       Il-President
[1]               ĠU
L 145, 11.6.2010, p. 6.
[2]               ĠU
L 296, 15.11.2011, p. 38.